Jammerbugt og Vendsyssel mod Superligahold.

Lodtrækningen til landspokalens anden runde i fodbold bød på et par hårde modstandere til nogle af de nordjyske klubber, der omvendt får chancen for at prøve sig af mod nogle af landets bedste mandskaber og måske levere en mindre pokalsensation. På papiret var lodtrækningen hårdest ved Jammerbugt FC og Vendsyssel FF, der skal op mod henholdsvis Viborg FF og FC Midtjylland, der til daglig begge er at finde i landets bedste række. FC Midtjylland har fået en fornem start på denne sæson, hvor det er blevet til fire sejre i ligeså mange kampe, og de kan vise sig at blive noget af en mundfuld for Vendsyssel, der i landets næstbedste række har fået en sejr og to nederlag i sæsonens første tre kampe. Meget nemmere ser det ikke ud for Jammerbugt FC, der skal møde Superligaoprykkerne fra Viborg. Spillerne fra Jammerbugt har dog grund til at være optimistiske, da de i sæsonoptakten slog superligaholdet fra Viborg. Lidt bedre ser det ud for Hobro, der skal en tur til Kolding, og AaB, der møder vinderen af Aarhus 1900 og Silkeborg. Sådan fordelte kampene sig for landets vestlige del. Vendsyssel FF-FC Midtjylland Stjernen BK-AGF Jammerbugt FC-Viborg FF Aarhus 1900/Silkeborg-AaB Aalborg Chang-Aarhus Fremad Holluf Pile-Tornbjerg-Vejle Thisted FC-AC Horsens Tjørrring-Næsby Mejrup FC-FC Fredericia Hedensted-Svendborg Viby IF-FC Djursland Kolding-Hobro Odder-FC Sydvest Bramming B-Sædding/Guldager Kampene afvikles 27./28. august.